Sakeondernemings gewaarsku teen ‘rugbyman’Die Suid-Afrikaanse Rugbyunie (Saru) sê minstens twee Kaapse restaurante was slagoffers van ŉ man wat beweer dat hy ŉ verteenwoordiger is van die organisasie. “In een geval het ŉ Kaapse restaurant ŉ bespreking gekry vir 27 mense met ŉ beweerde vervalste bewys van betaling,” het Saru in ŉ verklaring gesê. In nog ŉ geval is ŉ bespreking vir 36 mense gemaak. Die man, wat beweer hy is die voorsitter van Saru se reëlingskomitee, het glo die bewys van betaling gebruik om aan te voer dat hy te veel betaal het op ŉ ander bespreking. “Die man eis dan glo vergoeding ten einde vervoer te verseker om die bespreking na te kom.” Die man noem homself glo Craig Adams en gebruik die e-posadres [email protected] Saru sê hy het nie ŉ werknemer met die naam nie en gebruik ook nie die e-posadres nie.